FPT จับมือ “ซีแพค” ปรับปรุงโรงงาน-คลังสินค้า เน้นคุณภาพสูง-ทันสมัย ตอบโจทย์ลูกค้ายุค 4.0
FPT จับมือ "ซีแพค" ปรับปรุงโรงงาน-คลังสินค้า เน้นคุณภาพสูง-ทันสมัย ตอบโจทย์ลูกค้ายุค 4.0
FPT จับมือ "ซีแพค" ปรับปรุงโรงงาน-คลังสินค้า เน้นคุณภาพสูง-ทันสมัย ตอบโจทย์ลูกค้ายุค 4.0
30 ก.ค. 2563

นายโสภณ ราชรักษา ผู้อำนวยการใหญ่ บริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT เปิดเผยว่า บริษัทร่วมกับบริษัท ซีแพค คอนสตรีคชั่น โซลูชั่น จำกัด (CPAC CS) ซึ่งเป็นบริษัทในเครือเอสซีจี ซิเมนต์-ผลิตภัณฑ์ก่อสร้าง เปิดตัวโครงการปรับปรุงคุณภาพและรูปแบบโรงงานและคลังสินค้า หรือ Asset Enhancement Initiatives (AEI) เพื่ออัพเกรดโรงงานและคลังสินค้ารุ่นเก่าของ FPT ด้วยสมาร์ทโซลูชั่นเพื่อความยั่งยืน รองรับความต้องการของลูกค้ายุค 4.0
โดยโครงการ AEI จะช่วยยกระดับมาตราฐานของอสังหาริมทรัพย์เพื่ออุตสาหกรรม ครอบคลุมทั้งด้านคุณภาพของโรงงานและคลังสินค้า ตลอดจนคุณภาพชีวิตและความปลอดภัยของพนักงานที่ปฎิบัติงานภายในพื้นที่อาคาร อีกทั้งยังคำนึงถึงการใช้พลังงานให้มีประสิทธิภาพ ซึ่งสอดคล้องกับเทรนด์ของบริษัทชั้นนำที่แสดงความใส่ใจในด้านความยั่งยืนมากขึ้น
ทั้งนี้ โครงการมีกระบวนการทำงานและวิธีการก่อสร้างที่ทันสมัย พร้อมกับวัสดุก่อสร้างคุณภาพสูงจาก CPAC CS  รวมถึงยังเน้นการออกแบบตบแต่งอาคารทั้งภายในและภายนอกให้มีความทันสมัยมากยิ่งขึ้น
พร้อมกับเน้นฟังก์ชั่นการใช้งานที่ตอบโจทย์ความต้องการของลูกค้า พร้อมรองรับการเชื่อมต่อระบบอัจฉริยะ และการติดตั้งสมาร์ทเทคโนโลยี อาทิ การติดตั้งระบบควบคุมไฟฟ้าแสงสว่างอัตโนมัติเพื่อช่วยประหยัดพลังงาน การติดตั้งเซนเซอร์ตรวจวัดอุณหภูมิเพื่อเพิ่มหรือลดอุณหภูมิหรือสั่งเปิด/ปิดแอร์อัตโนมัติ การตรวจสอบคุณภาพอากาศด้วยระบบอัจฉริยะพร้อมรายงานค่าฝุ่นละอองขนาดเล็ก PM 2.5 และสารเคมีในอากาศ การอนุญาตให้รถยนต์และพนักงานเข้า-ออกในพื้นที่ด้วยระบบรักษาความปลอดภัยอัตโนมัติ การเก็บข้อมูลการใช้สาธารณูปโภคในระบบคลาวด์ทำให้สามารถเข้าถึงข้อมูลได้ทุกที่ทุกเวลา ซึ่งจะช่วยให้ลูกค้าสามารถเพิ่มประสิทธิภาพในการบริหารจัดการได้ดียิ่งขึ้น เป็นต้น
ทั้งนี้ บริษัทได้นำองค์ความรู้และประสบการณ์ในการพัฒนาอสังหาริมทรัพย์เพื่ออุตสาหกรรมมาปรับใช้กับโครงการ AEI มั่นใจว่าจะสามารถตอบสนองเทรนด์การใช้งานของลูกค้ายุคอุตสาหกรรม 4.0 ได้อย่างดี สำหรับโครงการนำร่องนี้ จะทำให้การให้บริการโซลูชั่นเหนือคู่แข่ง ด้วยสมาร์ทโซลูชั่นเพื่อความยั่งยืน (Smart Sustainable Solutions) ที่ลูกค้าสามารถเลือกรับโซลูชั่นที่ตรงกับความต้องการใช้งานได้ด้วยตัวเอง
“โครงการ AEI เป็นอีกทางเลือกที่จะสามารถปรับปรุงอาคารที่มีอยู่เดิมให้สามารถตอบสนองความต้องการให้แก่ลูกค้าในการใช้พื้นที่โรงงานและคลังสินค้าคุณภาพสูงในช่วงปัจจุบันด้วยดีไซน์ทันสมัย เพรียบพร้อมด้วยสิ่งอำนวยความสะดวกอย่างครบครัน ในทำเลยุทธศาสตร์ เนื่องจากเป็นอาคารประเภทพร้อมใช้ (Ready-Built) ลูกค้าจึงได้ประโยชน์จากการเข้าใช้พื้นที่ได้อย่างทันที ทำให้สามารถดำเนินธุรกิจได้อย่างต่อเนื่องโดยไม่ต้องหยุดชะงัก”นายโสภณ กล่าว
ด้านนายชูโชค ศิวะคุณากร กรรมการผู้จัดการ ซีแพค คอนสตรัคชั่น โซลูชั่น กล่าวว่า CPAC CS ร่วมมือกับ FPT พัฒนานวัตกรรมเพื่อสร้างคุณค่าเพิ่มขึ้น (Value Added) ให้กับลูกค้าที่ใช้บริการโรงงานและคลังสินค้าของ FPT ซึ่งบริษัทได้นำเทคโนโลยีการก่อสร้างที่ทันสมัย ระบบ Smart ต่าง ๆ ที่ออกแบบมาเพื่อตอบโจทย์ความต้องการทุกรูปแบบ และระบบ Digitization มาใช้ตลอดกระบวนการก่อสร้างในทุกขั้นตอน ผ่านเครือข่ายความร่วมมือที่เข้มแข็ง จึงทำให้โครงการ AEI โรงงานและคลังสินค้าของ FPT เสร็จสมบูรณ์ด้วยคุณภาพที่ดีกว่าอย่างชัดเจน
ทั้งนี้ ปัจจุบัน FPT นำร่องโครงการ AEI โรงงานและคลังสินค้าจำนวนทั้งสิ้น 3 อาคาร ตั้งอยู่ในทำเลยุทธศาสตร์ด้านอุตสาหกรรมและโลจิสติกส์ ประกอบด้วย โรงงานอุตสาหกรรมในเขตส่งเสริมอุตสาหกรรมนวนคร จ.ปทุมธานี และโครงการเฟรเซอร์ส พร็อพเพอร์ตี้ โลจิสติกส์ เซ็นเตอร์ (โรจนะ) จ.พระนครศรีอยุธยา และ คลังสินค้าในโครงการเฟรเซอร์ส พร็อพเพอร์ตี้ โลจิสติกส์ พาร์ค (วังน้อย 2) จ.พระนครศรีอยุธยา นอกจากนี้ ยังมีโครงการที่จะขยายการพัฒนาไปยังทำเลศักยภาพอื่น ๆ เพื่อเพิ่มขีดความสามารถในการรองรับความต้องการของลูกค้าได้อย่างครอบคลุมมากยิ่งขึ้น